
FORORD

Denne bog udgør i ord og billeder bind 3 i en fortælling om enkemanden, den forhenværende advokat Odd, der i sin jagt efter en billig tandbehandling ender op i nogle af Verdens brændpunkter.

Om malerierne 24 malerier fra Bind 1 blev antaget på 6 censurerede udstillinger (Kunstnernes Efterårsudstilling og Kunstnernes Påskeudstilling). Disse malerier målte typisk 120 x 140 cm.

Alle malerier til illustration af bind 3 måler 80 x 60 cm. Tekst på lige sideantal illustreres af et korresponderende maleri på ulige sideantal, altså samme metode som i de første 2 bind

Navneregister for bind 1 - 3 samt resuméer af de tre bind ses bag i bogen.




Fredag den 31. marts

Khet havde netop sat sig i en blød stol i hotellobbyen for at sove tyve minutter med åbne øjne, indtil hans kone ville komme ned for at rette på hans smokingsløjfe og føre ham ud i taxien til operaen, da han fik øje på Xiang, der stod sammen med receptionisten, som tilsyneladende ringede op til et værelse og så rystede på hovedet: hotelgæsten var ikke på sit værelse.

Xiang gik mod udgangen, men stoppede op og kiggede tilbage mod receptionen over skulderen. Receptionisten var allerede optaget af en ny kunde og så derfor ikke, at Xiang nu gik mod elevatoren.

Khet fulgte ham adspredt med øjnene. Xiang burde ikke være der, tænkte han, han burde være hjemme i sin lurvede hytte eller hvad han nu boede i, når han ikke sad bag sit navneskilt i receptionen i Thais firma, som Khet havde aflagt besøg nogle timer tidligere, og udstrålede tjenstvillighed.

Nu kom Khets kone ud af elevatoren. Xiang gik ind i elevatoren.

Khet gjorde tegn til Fang. Mens hun kom over mod ham, fulgte han på displayet over elevatordøren, hvor højt Xiang skulle.

Elevatoren kørte forbi den etage, Khet boede.

Han slappede af og gengældte sin kones smil, da hun havde rettet på hans tøj. De gik ud til taxiholdepladsen. Men så bad han hende vente og gik ind til receptionisten, der nu var ledig og lutter opmærksomhed.

”Min kone så for lidt siden en mistænkelig person luske rundt på gangen ved vort værelse. Han har nu set hende gå ned, så hvis det er en tyv, er det vel vores værelse, han vil bryde ind i. Vil De sende et par folk op, bare for at tjekke. Også af hensyn til de andre gæster. Men helst uden at blande os ind i sagen, han skal ikke fanges inde hos os.”

Så gik han ud til sin kone i taxien, hvor han lod sig belære om komponisten, om handlingen og om, hvorfor de alle ville synge på tysk, så han kunne fortælle det videre til sin fætter Thai og hans kone Dai i pausen.

Da Khet stod ud af taxien, fik han en sms fra hotellet.

Man havde standset den mistænkelige person, da han kom ned i lobbyen.

Hoteldetektiven havde set, at han havde været inde i Khets værelse, men de havde måttet lade ham gå, fordi de ikke havde fundet noget på ham.

Og efter Khets anmodning kunne de jo heller ikke bruge det imod ham, at han specifikt havde været inde i Khets værelse, og derfor havde man heller ikke spurgt manden om, hvordan man kunne ende op i et aflåst værelse med et kamera til mikrofilm og en tom harddisk, hvis man bare var faret vildt.

De havde dog lige i al ubemærkethed kopieret indholdet af mandens smartphone.

Khet læste beskeden og sendte en kort sms tilbage.

Så gjorde han op med sig selv, at situationen var under kontrol, og at det nu var tid til at høre denne Wanger, som hans kone havde fortalt om.

Så han tog Fangs hånd, og de gik op til Thai og Dai, der stod og ventede på dem ved indgangen til Kuala Lumpurs imponerende Kulturhus.

Og i pausen forklarede han sin fætter, hvorfor de alle sang på tysk, hvilket man kunne høre, fordi de sproglige afsnit var bedre integreret i musikken, end det var tilfældet for så mange andre europæiske operaer. Det havde Feng nået at fortælle ham på vejen.

Odds hotelværelse var ud til et torv. Han var blevet vækket af mågeskrigene. Klokken var otte, men han kunne godt have sovet lidt endnu, for han var udmattet efter rejsen.

Elmer havde sendt ham sit revisorblik, da Odd forklarede sin kompagnon, at han rejste bort på en lang weekend, men at han ville være tilbage i begyndelsen af næste uge.

De havde netop fået en opgave, som krævede en indsats fra begge, og de havde fordelt arbejdet, så de kunne regne med at få løst den inden for den snævre tidsramme, klienten havde opstillet.

Det gjorde Elmer urolig, at Odd pludselig ville tage en pause fra det hele. Odd havde nemlig ikke fortalt ham, at det pludselige behov for at komme væk skyldtes, at han havde hørt fra kroværten Theo, at endnu en aserbajdsjansk gruppe ville feste på kroen om lørdagen efter et bunkebryllup i stationsbyen.

Hvis Elmer var blevet præsenteret for problemet, ville han sandsynligvis have peget på, at Odd jo egentlig ikke mere havde noget udestående med folk fra Kaukasus. Og da slet ikke med nogen, der var på fri fod.

Men Theos oplysning havde skræmt Odd. Helt kunne man vel ikke udelukke, at der i Kaukasus stadig gik frasagn om, hvorledes han med enkle ord i en ægtepagt havde medvirket til at sætte liv i de aserbajdsjanske landzoner og rokke ved familiers hævdvundne rettigheder. Og det ville næppe gøre indtryk på de berørte, at han påberåbte sig inkompetence.

Så efter en nat, hvor han havde sovet dårligt, havde han sagt til Theo, at han som bekendt havde ændret forretningsområde, og at Theo ikke måtte henvise folk til ham, hvis de var forsigtige nok til at ønske sig en ægtepagt, mens jernet var varmt, som han sagde med et slogan, som galleristen Hansen havde hjulpet ham med, da han drev ægteskabsrådgivning.

Og hvis nogen i selskabet spurgte efter ham af andre grunde, skulle Theo bare sige, at Odd ikke boede der mere.

Da Odd havde tegnet den lovpligtige ansvarsforsikring og fået sin deponerede advokatbestalling tilbage, havde han meldt tilbage til Zia, der nu var etableret i England under et vellignende navn, at han og Elmer nu sådan set var parate til at tage sig af de selskabsregistreringer, som Zia havde stillet dem i udsigt.

Så det var rigtigt, at Odd havde skiftet branche.

Det var også rigtigt, at Odd ikke længere boede på kroen.

Han havde nemlig lejet et stuehus på en gård, hvor jorden var bortforpagtet. Det lå et kort stykke vej fra kroen - ved diget mod flækken.

Den ene ende af huset rummede nogle værelser og faciliteter, som Odd uden videre kunne anvende som bolig. Han stillede ikke store krav til detaljer og havde ikke sans for boligindretning.

Elmer var blevet boende på kroen, for han havde stadig behov for en blød overgang til singlelivet efter den ydmygende skilsmisse.

Den anden ende af huset indrettede de til kontor og mødelokaler.

Det havde krævet en gennemgribende istandsættelse, men talknuseren Elmer var tæt nok på sin fortid til at vide, hvad kunderne ser efter, når de kommer ind, så han sagde god for omkostningerne.

Derfor havde vasken i kundetoilettet fået vola-armatur.

Det dyreste havde været udstyret til at kryptere videokonferencer. Det var Zia, der havde insisteret på den teknik, for han ville gerne kunne se dem i øjnene, når han afgav sine bestillinger, uden at skulle udsætte sin astma for marskens vejrlig. Elmer havde været lidt betænkelig, for den slags kunne jo optages til senere brug, havde han sagt, men Odd havde beroliget ham med, at de jo vidste nok om Zias fortid til at kunne forvente en fair behandling.

Det var så ikke hele sandheden at påstå, at Odd var flyttet fra kroen, for han spiste stadig hos Theo, selvom han nu havde sit eget køkken i privatafdelingen med en række elektriske installationer, som meget muligt kunne vise sig at virke, hvis Odd i et svagt øjeblik skulle få nok af selskabet omkring stambordet.

Om torsdagen havde Odd sat sig i sin nyerhvervede brugtbil og var kørt til Billund for at flyve til Førde i Norge.

Der var mange måger i Førde. Og noget, der nærmest lignede kanariefugle, men ellers ikke andre typer fjerkræ. Det morede ham lidt, at han blandt alle usandsynlige gemmesteder havde valgt et fuglereservat ligesom det, der lå mellem digerne derhjemme. Dog virkede det ikke, som om nordmændene interesserede sig for mangfoldighed, tænkte han, men han havde ikke lyst til en tur op i byens fjeld, som kunne have testet det udsagn.

Han spiste morgenmad ved en vinduesplads i hotellets restaurant. Buffeten havde et større udvalg af pålæg end Theos morgenbord, men kaffen smagte ikke af det samme. Han havde taget en af de fremlagte aviser med over til bordet. Den første artikel, han læste, var nærmest skrevet på dansk. Men inde i avisen var det meste helt afgjort skrevet på udenlandsk.

Klienten havde spurgt Zia, om man kunne indregistrere et selskab i det danske register, når det var ejet af et anonymt selskab på Bahamas, så Zia gav spørgsmålet videre til sin lokale repræsentant. ”Ja, men selvfølgelig,” havde Odd svaret med overbevisning i stemmen. Zia havde set længe på ham på videoskærmen, men havde så taget svaret for gode varer

Og bagefter var Odd blevet angst, for han skulle selvfølgelig først have konsulteret Elmer, inden han kastede sig ud i den slags svar, for han var ikke blevet selskabsekspert, bare fordi han havde poseret som sådan i Baku og Istanbul, da Friedman fra Rurikoz havde betalt ham for det. Hertil kom, at han jo trods alt skulle være bestyrelsesformand i de selskaber, som Zia henviste til ham, og nu var det ved at gå op for ham, at det kunne være strafbart at optræde som stråmand for bagmænd med en sandsynligvis kriminel hang til genveje.

Derfor ville han egentlig gerne vide mere om klientens aktiviteter. Men det var for sent at gøre sig kostbar. Hvis han begyndte at stille den slags spørgsmål, ville Zia helt sikkert afbryde forretningsforholdet, og så var det tilbage til ægtepagterne og farvel til advokat-ansvarsforsikringen og de nye visitkort.

Lørdag den 1. april

Khet og Fang spiste deres morgenmad oppe på værelset. Det havde Fang bestemt, da hun havde siddet i ti minutter på sengekanten og studeret sin sovende mand. Han var ikke noget at vise frem.

De var endt på en natklub, sådan som hun havde frygtet.

Khet havde ikke været modtagelig for hendes forslag om bare at invitere Thai og Dai ind til en drink i hotellets bar som en fredelig afslutning på en indholdsrig aften. Nej, han havde insisteret på at vise Thais chauffør vejen til en adresse tæt på Bird Park. Der var han kommet en del, da det var ham, der stod for firmaets malaysiske aktiviteter, fortalte han de andre. Og til deres høflige smil undskyldte han, at på det tidspunkt havde byens kulturliv jo ligesom ikke åbnet sig for den type aktiviteter, som de netop havde forladt.

Og det havde de fornuftigvis ikke bedt ham uddybe. De to kvinder tænkte deres, Dai stadig med smilerynker, Fang med optræk til en stram mund, og Thai, der vel stadig var imponeret over hans udlægning af operaen i pausen, havde med sin sædvanlige joviale latter udtrykt sin beundring over, at Khet da til gengæld havde været i stand til at samle op på kulturen, efter at han var flyttet til Shanghai.

Khet havde så bestilt drinks til selskabet og havde fået Dai med ud på dansegulvet til Louis Chedid, som den franskkyndige Fang ellers holdt af at danse til, når hun havde stilethæle på.

Fang var stadig misfornøjet med udviklingen og havde set forbi ham og Dai, mens hun nippede til sit glas. Men det skulle ikke ødelægge hans humør, havde han bestemt. Han havde bestilt flere drinks og sørgede hele tiden for, at Thai var på omgangshøjde.

Det var i går. Nu havde musikaliteten forladt ham og hovedpinen var rykket ind for at udfylde tomrummet. Han kom ud fra badeværelset med bedre ånde og satte sig til morgenbordet. Nu mødte hun dog hans blik.

”Jeg sang da i det mindste ikke karaoke,” sagde han.

Feng tøede lidt op og hældte kaffe op til ham, men sagde ikke noget.

Han lænede sig over mod hende:

”Der har været indbrud på værelset, mens vi var væk.”

Hun så medlidende på ham. Helt ærligt!

Men han havde da hendes opmærksomhed.

”Det var en af Thais medarbejdere.”

”Hvad var det for nogen piller du tog i badeværelset?”

”Hovedpinepiller. Ja jeg fik for meget at drikke i går. Men grunden var, at jeg ville prøve at finde ud af, om Thai skjulte noget. ”

”Fandt du så svaret i bunden af glasset?”

”Morsomt. Men nej, Thai virkede ikke, som om han havde noget at skjule.”

”Hvordan ved du, at der har været indbrud. Jeg har da ikke opdaget, at der mangler noget.”

”Han var ikke efter smykker. Jeg gætter, at han så efter papirer eller en PC. Men jeg rejser ikke mere rundt med PC, og mine papirer er i hotellets boks.”

Hun lod som om hun troede på ham. Så skrev hun på en serviet: ”mon vi bliver aflyttet???” På engelsk, så kinesiske spioner ikke kunne forstå det. Og lænede sig grinende tilbage, mens han læste det.

Men han svarede alvorligt:

”Det var helt klart en mulighed, men jeg fik hotellets folk til at tjekke med det udstyr, de nu engang har til den slags. Og de fandt ikke noget.”

”Hvordan ved man så overhovedet, at der har været indbrud?”

”Jeg så Thais medarbejder gå ind i den elevator, du kom ned med i går aftes.”

Hun troede stadig ikke på ham.

”Det er et stort hotel.”

Han trak sig ind i sig selv, irriteret over hun ikke bare troede på ham. Så han fortalte hende ikke, at receptionisten havde bekræftet hans historie.

Så kom han i tanke om, at der lå en kopi af Xiangs mobils memory og ventede på ham nede i receptionen.

Xiang havde talt i telefon fem gange i den sidste uge med udenlandske numre. Sådan kunne det i hvert fald se ud for Khet, da han aflæste kopien.

Xiang havde selv ringet op én gang til Singapore tre dage tidligere, en samtale på et minut, og så var der fire indgående opkald, ganske vist med anonyme numre, men interessante, fordi det første af disse opkald var kommet i umiddelbar forlængelse af opkaldet til Singapore.

Khet kunne spore abonnenten i Singapore, som Xiang først havde ringet til. Det drejede sig om et stort advokatfirma, som Khet havde aftalt at mødes med nogle dage senere.

Så ringede Khet til Cheah, mens Fang var oppe i hotellets fitnesscenter.

Xiang havde det også dårligt, da han vågnede, men det havde ikke noget at gøre med spiritus, selvom budgettet indeholdt en post til alkohol om fredagen.

Han var stadig rystet over at være blevet stoppet af hotelpersonalet nede i vestibulen. De havde formentlig ikke set, at han var gået ind i ægteparret Lius suite. Det var blot et rutinecheck, havde de sagt, da de førte ham ind i et baglokale. Han havde forhåbentlig forståelse for, at det havde vakt deres opmærksomhed, at han tilsyneladende var gået formålsløs rundt på gangene på flere forskellige etager, og hvorfor havde han dog prøvet at løbe fra dem? Og nu var de oprigtig talt ikke glade for at høre, at han ikke kunne give navnet på en gæst, som de kunne hidkalde til at sige god for hans besøg.

Så hvis han ville være så venlig at tømme lommerne.

Heldigvis havde de ladet ham gå, da de havde undersøgt indholdet. Men de havde høfligt bedt ham om ikke at komme tilbage til hotellet, før han havde været hjemme og tjekke navnet på den gæst, som han angiveligt var blevet hyret til at vise rundt i byen.

I en vis forstand var det heldigt, at han ikke havde fundet papirer oppe på hr. Lius værelse. Men på den anden side ville han jo ikke have taget papirerne med, han skulle bare fotografere dem, så man ikke kunne se, at de havde været målet for indbruddet, lød ordren.

Pc’en skulle han derimod tage med, medmindre han da mod forventning kunne åbne programmerne og kopiere dem. For også en almindelig hoteltyv ville tage pc’en med og efterlade papirerne i uorden på gulvet.

Heldigvis havde der heller ikke været nogen pc.

Hvad skulle han nu sige til advokaten?

Ingenting, havde han bestemt sig for, da han vågnede for tredje gang den nat. Hotellet havde vist ikke registreret hans navn og adresse, så de havde tydeligvis ikke tænkt sig at melde ham til politiet. Og de havde ikke opdaget, hvor det var, han var brudt ind – eller at han overhovedet var brudt ind på et værelse. Så der var ikke noget der forbandt ham med Liu Khet.

Men nu ville han ikke få mere end grundbetalingen. 5000 ringgit havde advokaten lovet ham for at følge med i Kim Khets aktiviteter under besøget hos fætteren og for at bryde ind på værelset, når der var klar bane. Betaling derudover ville afhænge af kvaliteten af det, han fandt hos Liu. Det havde advokaten sagt.

Kunne han overhovedet være sikker på at få resten af grundbetalingen?

Hvad nu hvis advokaten ikke troede på, at han havde været inde hos Liu Khet? På vej ned i elevatoren havde han tænkt på, at han skulle have fotograferet rummet, så man i det mindste kunne se, at han havde været der.

Men han havde ikke fået chancen for at køre op igen, for de havde taget fat i ham, så snart elevatoren var kommet ned på stueplan.

Men han havde trods alt en viden, som advokaten ikke ville have ud i offentligheden. Advokaten måtte simpelt hen ikke løbe fra aftalen, for hvordan skulle han kunne forklare Fatin, at en større lejlighed alligevel ikke ville komme inden for deres rækkevidde i den nærmeste fremtid.

Nu faldt han i søvn, men vågnede igen efter en halv time og stod op.

I weekenden var det alligevel ham, der stod for morgenmaden.

Så vækkede han Fatin.

Bagefter gik de deres sædvanlige lørdagsmorgentur med underboens hund, så Fatin kunne studere vinduerne i de dyreste butikker, inden de åbnede.

Hoteldetektiven havde faktisk skrevet Xiangs adresse ned og givet den til Khet.

Først havde Khet tænkt, at han ikke havde brug for at vide, hvor manden boede, han havde jo hans mobilnummer. Men så kunne han jo godt se, at det ikke ville være smart at ringe til manden, så hans nummer kom til at fremgå af opkaldslisten.

Derfor holdt hans lejebil over for adressen, mens han ventede på at blive inspireret til at gå ind i opgangen. Men inden han var kommet ud af bilen, så han Xiang og Fatin komme tilbage med en hund.

Så havde Xiang altså en kone. Og en pæn en af slagsen, med en stærkere fremtoning end gemalen.

Han kunne ikke kontakte Xiang, når hun var til stede. For det han ville sige til Xiang, måtte ikke kunne slå tilbage på ham selv. Xiangs omgivelser måtte ikke kende til ham.

Men samtidig måtte han tale med Xiang, før han nåede at melde tilbage til sin opdragsgiver. Khet var blevet enig med Cheah om, at Xiang næppe havde nået at afrapportere, for han skulle vel først finde ud af, om han skulle fortælle om hoteldetektiven. Og det var trods alt weekend.

Khet købte en mobil i en nærliggende kiosk med en facade, der viste, at ejeren ikke havde kræfter til at tjekke dokumentation for køberens identitet.

Så ringede han med den til Xiangs mobil.

”Det er Liaou Xiang,” svarede en øvet telefonstemme. Nå ja, han sidder jo normalt nede i receptionen, tænkte Khet, og har vel telefonpasning som en sidetjans. Så han havde alle chancer for at kunne følge med i Liu familiens planlægning, når den gik over omstillingen.

Cheah havde rådet ham til at gå lige på sagen for at lamme Xiang.

”Jeg har nogle ubehagelige informationer. Noget der helt sikkert vil interessere politiet, men jeg vil gøre alt, hvad der er i min magt for at undgå at blande politiet ind i sagen…”

”Hvem taler jeg med?” lød en ikke mere helt så glat telefonstemme.

”For nu at sige det på den måde, hr. Liaou: Jeg ved, hvor du var henne i går aftes. Men jeg vil ikke nødvendigvis bruge det imod dig. Tværtimod kan dette blive begyndelsen til et indbringende bekendtskab, hvis bare du er behjælpelig med …

”Hvem er det jeg taler med?” Xiang hviskede.

”Det kommer vi til. Her og nu vil jeg bare bede dig møde mig om ti minutter. Jeg venter i en bil lige om hjørnet. En rød Mercedes fra Avis. Til din kone må du ikke sige andet, end at det er fra arbejdet . Men hvis hun hører noget om vores snak, er aftalen faldet bort, og politiet får videooptagelserne af, hvordan du brød ind i et hotelværelse,” løj Khet.

”Men...” ”Ti minutter”, afbrød Khet, ” og husk, at du kan tjene gode penge på en opgave for mig.”

På det tidspunkt var Odd ikke vågen endnu. Det ville tage endnu fem timer, før strømmen af tyske pensionister, der var begyndt at haste forbi hans kahyt på vej mod færgens morgenbord, tabte kraft og blot afgav sporadiske smæld, der brød stilheden og vækkede ham.

Og det skulle tage yderligere fem timer, før en spionsatellit, som en belgisk region havde sendt op for at overvåge sine naboer, men endnu ikke havde fået finindstillet, tog en serie billeder af Odd stående så tæt på stævnen, som man nu engang kan komme på Hurtigruten. De første fotos gav anledning til en ophidset diskussion på et belgisk sprog, for det så ud, som om der var tale om en mand med flere lag bomber rundt om livet og allerede indhyllet i røg.

Men så opdagede man, at man havde fotograferet en forkert lokalitet, og overlod skibet til sin egen skæbne.

Odd kunne derfor nyde resten af sin cerut i ubemærkethed, hvis man så bort fra et ældre ægtepar i blå denim, som i al stilfærdighed diskuterede, om manden i stævnen var svært overvægtig, eller om han bare, som konen gættede, havde svøbt sig ind nogle tæpper fra kahytten for at tage brodden af den kølige luft.

Den automatiserede analyse af et værk med henblik på at indhente oplysninger, især om mønstre, tendenser og sammenhænge ("Text and Datamining") er forbudt.

Automatiseret analyse af værket med henblik på at opnå information især om mønstre, tendenser og sammenhænge (tekst- og datamining) er for budt.

